CELEX: 32015D0424
Language: hu
Date: 2015-03-11 00:00:00
Title: A Bizottság (EU) 2015/424 végrehajtási határozata ( 2015. március 11. ) a Zágrábi Nemzetközi Repülőtéren bizonyos földi kiszolgálási szolgáltatások nyújtásához kapcsolódó, a 96/67/EK tanácsi irányelv 9. cikke szerinti mentesítési határozat jóváhagyásáról (az értesítés a C(2015) 473. számú dokumentummal történt)

13.3.2015   
            
            
               HU
            
            
               Az Európai Unió Hivatalos Lapja
            
            
               L 68/50
            
         A BIZOTTSÁG (EU) 2015/424 VÉGREHAJTÁSI HATÁROZATA
   (2015. március 11.)
   a Zágrábi Nemzetközi Repülőtéren bizonyos földi kiszolgálási szolgáltatások nyújtásához kapcsolódó, a 96/67/EK tanácsi irányelv 9. cikke szerinti mentesítési határozat jóváhagyásáról
   
      
         (az értesítés a C(2015) 473. számú dokumentummal történt)
      
   
   (Csak a horvát nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közösségi repülőterek földi kiszolgálási piacára való bejutásról szóló, 1996. október 15-i 96/67/EGK tanácsi irányelvre (1), és különösen annak 9. cikke (5) bekezdésére,
   mivel:
   1.   A MENTESÍTÉSI HATÁROZAT BEJELENTÉSE
   
   
               (1)
            
            
               A Bizottsághoz 2014. szeptember 1-jén beérkezett, 2014. augusztus 13-án kelt levelükben a horvát hatóságok a 96/67/EGK irányelv (továbbiakban: „az irányelv”) 9. cikkének (3) bekezdése szerint bejelentették a Horvát Köztársaság kormányának a Zágrábi Nemzetközi Repülőtérre vonatkozó, az irányelv 9. cikke (1) bekezdésének b) és d) pontja alapján hozott mentesítési határozatát. A bejelentés kiegészítésére a horvát hatóságok további információkat nyújtottak be 2014. december 1-jén kelt és a Bizottsághoz 2014. december 17-én beérkezett levelükben.
            
         
               (2)
            
            
               A bejelentett határozat két mentesítésről rendelkezik. Elsősorban egyetlen szolgáltató számára fenntartja a földi kiszolgálásnak az irányelv mellékletének 3., 4. és 5. pontjában felsorolt szolgáltatási kategóriákat az 5.1. pont kivételével, vagyis a poggyászkezelést, az áru- és postai küldemények kezelését, ezen belül az áruk és postai küldemények fizikai kezelését, függetlenül attól, hogy azok bejövő, illetve kimenő küldemények, vagy azokat a repülőtéri forgalmi épület és a légi jármű között továbbítják, valamint a légi járművek földi beállítása kivételével az előtéri kiszolgálást. Másodsorban megtiltja a saját kiszolgálást a földi kiszolgálás e három kategóriájában, kivéve a légi járművek földi beállítását. Mindkét mentesítés a 2015. január 1-től2016. december 31-ig tartó kétéves időszakra vonatkozik.
            
         2.   A JELENLEGI HELYZET A ZÁGRÁBI NEMZETKÖZI REPÜLŐTÉREN
   
   
               (3)
            
            
               A Zágrábi Nemzetközi Repülőteret a Zagreb International Airport Jsc. üzemelteti. 2013-ban a repülőtér 2,3 millió utast szolgált ki.
            
         
               (4)
            
            
               A Zágrábi Nemzetközi Repülőtérnek jelenleg egy utasterminálja van, és folyamatban van egy új utasterminál építése a hozzá kapcsolódó infrastruktúrával (forgalmi előtér, megközelítő utak és parkolók). Az új terminál legkésőbb 2016 végére kerül befejezett és működőképes állapotba. 5 millió utas kiszolgálására lesz alkalmas. A meglévő terminált be fogják zárni, kivéve a nem kereskedelmi közforgalmú légi közlekedés céljára való használatot és a különféle egyéb tevékenységeket (irodák bérbeadása stb.).
            
         
               (5)
            
            
               A horvát hatóságok szerint a jelenlegi terminál korlátozott lehetőségei – mind az infrastruktúra, mind az üzemeltetés tekintetében – nem engednék meg további, földi kiszolgálással foglalkozó szolgáltatók gazdaságos és hatékony bevezetését az új terminál építésének ideje alatt. A meglévő infrastruktúrával kapcsolatos kapacitásproblémák meg fognak szűnni, amint az új utasterminál és az új forgalmi előtér építése befejeződik, és azok megkezdik működésüket.
            
         
               (6)
            
            
               A horvát hatóságok szerint jelenleg a poggyászkezelés, az áru- és postai küldemények kezelése és az előtéri kiszolgálás nyújtásának piacához jelenleg nyílt a hozzáférés. Mostanáig azonban egyetlen, földi kiszolgálást biztosító harmadik fél sem terjesztett elő arra vonatkozó jóváhagyási és engedélykérelmet, hogy ilyen földi szolgáltatásokat nyújthasson a Zágrábi Nemzetközi Repülőtéren. Ezeket a szolgáltatásokat jelenleg a Zagreb International Airport Jsc. nyújtja teljes tulajdonú leányvállalatán keresztül.
            
         
               (7)
            
            
               A saját kiszolgálás szabadsága is érvényre jut a Zágrábi Nemzetközi Repülőtéren. Jelenleg azonban csak egy légitársaság alkalmaz saját kiszolgálást az előtéri kiszolgálások egy alkategóriájában (ételek és italok be- és kirakodása). Egyetlen más légi fuvarozó sem jelezte érdeklődését a saját kiszolgálás iránt.
            
         
               (8)
            
            
               A Zágrábi Nemzetközi Repülőtérnek egyetlen poggyászválogató létesítménye van a helyben feladott és átrakandó poggyász számára. A poggyászválogató létesítmény területe 515 m2. A poggyászválogató a terminál központi részének alagsorában helyezkedik el.
            
         
               (9)
            
            
               A Zágrábi Nemzetközi Repülőtérnek egyetlen 2 160 m2 területű teherterminálja van, és a rakománykezelés teljes folyamata ebben a raktárban zajlik. A jelentős térbeli korlátozások miatt az egész folyamatot manuálisan, kézi szerszámokkal és villás targoncákkal végzik. Egy egyesített ki- és bemeneti rámpával rendelkező operatív teheráru leszállító és összegyűjtő platform a vámraktár földi oldalán helyezkedik el.
            
         
               (10)
            
            
               Zágrábi Nemzetközi Repülőtér teherterminálja évi 8 000 és 8 500 tonna közötti mennyiségben kezel teherárut és postai küldeményt, ebből a postai küldemények mennyisége évi 1 000 és 1 500 tonna között van.
            
         
               (11)
            
            
               A Zágrábi Nemzetközi Repülőtérnek egyetlen kereskedelmi célú forgalmi előtere van, amely 140 000 m2 teljes területtel és 22 álláshellyel rendelkezik, valamint egy nem kereskedelmi közforgalmú előtere, amelynek területe 28 000 m2, kapacitása pedig 20 légi jármű.
            
         3.   KONZULTÁCIÓ AZ ÉRDEKELT FELEKKEL
   
   
               (12)
            
            
               Az irányelv 9. cikke (3) bekezdésének megfelelően a Bizottság az Európai Unió Hivatalos Lapjában közzétette a horvát hatóságok által bejelentett mentesítési határozatot, és felkérte az érdekelt feleket, hogy tegyék meg észrevételeiket.
            
         
               (13)
            
            
               A Bizottság egy észrevételt kapott egy földi kiszolgálótól, aki arról kért információt, hogy a mentesítés időtartama alatt indítanak-e közbeszerzési eljárást azért, hogy a kiválasztott földi kiszolgáló a mentesítési időszak lejárta után azonnal megkezdhesse működését. Egyéb észrevételek az érdekelt felektől nem érkeztek.
            
         4.   A MENTESÍTÉSI HATÁROZAT ÉRTÉKELÉSE AZ IRÁNYELV FÉNYÉBEN.
   
   
               (14)
            
            
               A horvát hatóságok mentesítési határozatukat az irányelv 9. cikke (1) bekezdésének b) és d) pontja alapján hozták, amelyek megengedik, hogy a rendelkezésre álló hely vagy kapacitás sajátos korlátai miatt az irányelv 6. cikkének (2) bekezdésében említett kategóriák közül egyet vagy többet fenntartsanak egyetlen szolgáltatónak, és megtiltsák a saját kiszolgálást az irányelv 7. cikkének (2) bekezdésében említett kategóriákban.
            
         
               (15)
            
            
               Az irányelv 9. cikke (2) bekezdésének a) pontjával összhangban a horvát hatóságok meghatározták, hogy a két mentesítés a földi kiszolgálásnak az irányelv mellékletének 3., 4. és 5. pontjában felsorolt szolgáltatási kategóriáira vonatkozik, kivéve az 5.1. pontot, vagyis a poggyászkezelésre, az áru- és postai küldemények kezelésére, valamint a légi járművek földi beállítása kivételével az előtéri kiszolgálásra.
            
         
               (16)
            
            
               A poggyászkezelés tekintetében a Bizottság úgy ítéli meg, hogy a benyújtott információkkal a horvát hatóságok igazolták, hogy a repülőtér földi kiszolgáló osztályán és esetleges saját kiszolgáláson kívül nem lehet egy második független szolgáltatót elhelyezni.
            
         
               (17)
            
            
               A munkaterület korlátozott és szűk, valamint nehéz a poggyászkocsikkal manőverezni. A csúcsidőszakban, amikor mindkét bejelentkezési szakasz működik, különösen problematikus a poggyászválogatás. Ebből következően nincs elég hely egynél több üzemeltető hatékony működéséhez.
            
         
               (18)
            
            
               A jelenlegi helyszínen nem lehet ezt a problémát megoldani, mivel a poggyászválogató eszköz elhelyezkedése nem teszi lehetővé az eszköz más területek felé való bővítését. Egy földalatti szint használata nem lenne megvalósítható a talajvíz szintje és az elárasztás ahhoz kapcsolódó kockázata miatt. A válogató eszköz bővítése egy külső helyszínen szintén jelentős átépítéseket igényelne, ami nagyban befolyásolná a meglévő munkafolyamatokat és magas költségeket okozna, miközben egy ilyen létesítmény hatékonysága kérdéses lenne.
            
         
               (19)
            
            
               Az áru- és postai küldemények kezelésére tekintetében a Bizottság úgy ítéli meg, hogy a benyújtott információkkal a horvát hatóságok igazolták, hogy a repülőtér földi kiszolgáló osztályán és esetleges saját kiszolgáláson kívül nem lehet egy második független szolgáltatót elhelyezni.
            
         
               (20)
            
            
               A teherterminál korlátozott méretű. A teheráru leszállító és összegyűjtő platformnak csak egy ki- és bemeneti rámpája van, ami jelentősen csökkenti a platform használati lehetőségeit olyankor, amikor több teherautó is parkol a körülzárt területen ki- vagy berakodásra várva, illetve azt végezve. Ebből következően nincs hely egy további üzemeltető elhelyezésére.
            
         
               (21)
            
            
               A Bizottság azt is megállapítja ebben az összefüggésben, hogy áru- és postai küldemények éves mennyisége 8 000 és 8 500 tonna körül van, ami jóval az irányelv által a földi kiszolgálás harmadik felek felé történő kötelező megnyitásához és a saját kiszolgálás megengedéséhez évi 50 000 tonnás árumennyiségben meghatározott küszöbérték alatt van.
            
         
               (22)
            
            
               Az előtéri kiszolgálás tekintetében – a légi járművek érkezésnél és indulásnál történő földi beállítása kivételével – a Bizottság úgy ítéli meg, hogy a benyújtott információkkal a horvát hatóságok igazolták, hogy a repülőtér földi kiszolgáló leányvállalatán és esetleges saját kiszolgáláson kívül nem lehet egy második független szolgáltatót elhelyezni.
            
         
               (23)
            
            
               A Zágrábi Nemzetközi Repülőtér repülési menetrendjét három rövid ideig tartó csúcsidőszak jellemzi: egy reggeli csúcsüzem, egy délutáni csúcsüzem és egy esti csúcsüzem. E csúcsidőszakokban számos különböző berendezést kell viszonylag rövid időn belül üzembe helyezni a repülőgépek gyors kiszolgálásához kapcsolódó követelmények kielégítéséhez.
            
         
               (24)
            
            
               Ilyen nagyszámú berendezés számára parkolóhelyet biztosítani problémát jelent. Az épületek és egyéb létesítmények által elfoglalt területet figyelembe véve a repülőgépek állóhelyeinek közelében nem áll rendelkezésre hely további új berendezések parkolóhelyei számára. Már a meglévő berendezések részére szükséges parkolóhely is problémát jelent a repülőtér kezelőjének. A probléma még súlyosabb télen, amikor a hóeltakarító és -szállító szolgálati járművek is parkolnak a szűkös parkoló területen. Emiatt a parkolóhely-hiány miatt nem lehet egy második üzemeltetőt elhelyezni.
            
         
               (25)
            
            
               A parkolóhelyek hiányából adódó fenti korlátozás azonban nem vonatkozik a légi járművek földi beállítására, mivel e szolgáltatásokhoz nincs szükség nagyobb berendezésekre. E szolgáltatásokra nem vonatkozik a horvát hatóságok által bejelentett mentesítés, ezért a Zágrábi Nemzetközi Repülőtéren a légi járművek földi beállítását biztosító szolgáltatók száma nem lesz korlátozva.
            
         
               (26)
            
            
               A Bizottság rendelkezésére álló információkból az is kitűnik, hogy a Zágrábi Nemzetközi Repülőtér új termináljának építése 2013-ban kezdődött. Az első építési fázis várhatóan 2016-ban zárul le, és a terminál várhatóan 2016 végétől lesz működőképes állapotban. Az új terminál, melynek kapacitása évi 5 millió utas lesz, új, teljesen integrált poggyászrendszerrel, új forgalmi előtérrel, valamint új gurulóutakkal és szolgálati utakkal fog rendelkezni. A horvát hatóságok kifejtették, hogy az új terminál megépítése és üzemeltetése meg fogja oldani a jelenlegi hely- és kapacitáskorlátokat. Az új terminál megépítése és üzemeltetése ezért a 9. cikk (2) bekezdésének b) pontja szerinti, a korlátok megszüntetését célzó megfelelő intézkedésnek tekinthető.
            
         
               (27)
            
            
               A horvát hatóságok által bejelentett mentesítő határozatban meghatározott mentesítések időben korlátozottak, ugyanis egy két éves időszakra vonatkoznak. Ezért megfelelnek az irányelv 9. cikkének (6) bekezdésében meghatározott követelményeknek.
            
         
               (28)
            
            
               A fentiek fényében és különösen a Zágrábi Nemzetközi Repülőtér jelenlegi helyzetét, a mentesítések tárgyi és időbeli hatályát, valamint a meglévő korlátok megszüntetését célzó intézkedéseket figyelembe véve a Bizottság úgy ítéli meg, hogy a mentesítések az irányelv 9. cikke (2) bekezdése második albekezdésének értelmében nem sértik indokolatlanul ezen irányelv céljait, nem eredményezik a földi kiszolgálók és/vagy a saját kiszolgáló repülőtér-használók közötti verseny torzulását és körük nem tágabb a szükségesnél.
            
         
               (29)
            
            
               Ebben az összefüggésben azt is meg kell jegyezni, hogy a mentesítésekben előírt korlátozások megkülönböztetésmentesen vonatkoznak minden (potenciális) földi kiszolgálóra, kivéve a repülőtér földi kiszolgáló osztályát, és az összes saját kiszolgáló repülőtér-használóra, hogy mostanáig egyetlen földi kiszolgálást nyújtó szolgáltató vagy repülőtér-használó sem kért engedélyt a Zágrábi Nemzetközi Repülőtéren földi kiszolgálás végzésére, noha jelenleg nincs korlátozva sem a hozzáférés független szolgáltatók részére, sem pedig a saját kiszolgálás joga, és hogy egyetlen érintett fél sem emelt kifogást a mentesítési határozat ellen. Egy esetleges közbeszerzési eljárásra vonatkozó észrevétellel kapcsolatban a Bizottság emlékeztet a horvát hatóságok azon kötelezettségére, hogy időben meg kell felelniük az uniós jog minden vonatkozó előírásának, beleértve az irányelv 11. cikkét is.
            
         
               (30)
            
            
               Ez a határozat nem sérti az Európai Unió működéséről szóló szerződés 102. cikkét, amely a belső piaccal összeegyeztethetetlennek minősíti és megtiltja egy vagy több vállalkozásnak a belső piacon vagy annak jelentős részén meglévő erőfölényével való visszaélését, amennyiben ez hatással lehet a tagállamok közötti kereskedelemre.
            
         5.   KÖVETKEZTETÉS
   
   
               (31)
            
            
               Ezért, a Bizottság által elvégzett vizsgálat eredményeinek fényében és a Horvát Köztársasággal folytatott konzultációt követően az ezen tagállam által az irányelv 9. cikke (1) bekezdésének b) és d) pontja alapján hozott, a Zágrábi Nemzetközi Repülőtérre vonatkozó, a Bizottság részére 2014. szeptember 1-jén és 2014. december 17-én bejelentet mentesítési határozatát jóvá kell hagyni.
            
         
               (32)
            
            
               E határozat rendelkezései összhangban vannak az irányelv 10. cikkében említett tanácsadó bizottság véleményével,
            
         ELFOGADTA EZT A HATÁROZATOT:
   1. cikk
   A Horvát Köztársaságnak a Bizottság részére 2014. szeptember 1-jén és 2014. december 17-én bejelentett, a Zágrábi Nemzetközi Repülőtérre vonatkozó, a 96/67/EGK irányelv 9. cikke (1) bekezdésének b) és d) pontja alapján hozott mentesítési határozatát a Bizottság jóváhagyja.
   2. cikk
   Ennek a határozatnak a Horvát Köztársaság a címzettje.
   
      Kelt Brüsszelben, 2015. március 11-én.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 272., 1996.10.25., 36. o.